ٹَپّ ي تها هَڈّ مان کنَگ…(فارسی بتَل)…
 رجانک(ترجمه): شیردل بلوچ
 قصّابے هست اَت که کار ي وهدا کارچا دست بُرّ اِتگ اَت و هون بند نبیگا ات.همساهگ مُچّ بوتنت و کَوّاس(حکیم) ي گورا(که میتگ ي دکتر ات) بُرت اِش.کوّاسا ٹپّ ششت و لوٹ اِت ئی ببَندیت ئی که دیست ئی ٹپّ ي توکا هُردکین هَڈُّکے پشت کپتگ.لوٹ ات ئی هڈّا بکشّیت بلے بَجّ اِت و هما حالتا قصاب ي دست ي ٹپّ ئی بست و گوشت ئی:تئی ٹپّ سکّ آزگ انت و تو باید انت روچے شَم و روچے بیا ئے داں من تئی ٹپّا دوا درمان بکنون”.
چه آ روچا رَند قصاب ي کار بوت؛هر روچ کمّکے گوشت ئی په کوّاسا بُرت گوں یا کمّکے زرّ ئی آییا دات و کوّاسا وتی هر روچیگیں کار کُت بلے ٹپّ وش نبوت که نبوت.مدّتے همے پَیما گوَست و داں یک روچے کوّاس په نادراهے ي درمان کنگا دگه میتگے ئا شُت.کوّاس ي چُکّا چه وتی پِتا کوّاسی در بُرتگ اَت پمیشا پت ي بدلا نادراهانی دوا درمان ئی بِنا کُت.آ روچی چو هر روچا قصاب په ٹپّ ي بندگا کوّاس ي گورا شُت.کوّاس ي چُکّا قصاب ي ٹپّ دوا درمان کت و لوٹ اِت ئی ببندیت ئی که ٹپّ توک ي هڈّ ئی دیست گُڑا هڈّ ئی کشّ اِت و ٹپّ ئی بست و قصاب ئی گوشت:”تئی دست ي ٹپ زوت وش بیت.”
 دو روچا پَد قصاب کوّاسین چُک ي گورا آتک و گوشت ئي:”تو چه وتی پِتا انگت شرتر کوّاسی زان ئے.منی ٹپ باز بهتر انت.”
 کوّاس ي چُکّا ٹپ بست و گوشت ئی:”باندات گُدار ترا اِدان آیگ نلوٹیت.تئی ٹپ وش انت.”.
 چُنت روچ گوَست و کوّاس چه سفرا واترّ بوت.وهدے جَنا سفره پچ کت دیست ئی ورگانی تها گوشت مان نیست؛بس بٹّاگ و کدو انت.حیران بوت و جست ئی کت:”اے ورگان پچیا گوشت مان نیست؟”جنا گوشت:”تو که شتگ ئے مئے چُکّا گوشت نزُرتگ.”کوّاسا حیرانیا چه چُکّا جُست گِپت:زانون قصاب تئی گورا نیاتکگ؟”
 چکّا پسّو دات:بلے .آتکگ.و من ٹپ هم بستگ.و هڈُّکے که ٹپ ي توکا پشت کپتگ ات کشّ اِتون. ّ .دلجم بی که من وتی کارشر انجام داتگ. ّ”
 کوّاسا گینْسارتے(آهے) کشّ ات و گوشت ئی:وهدی مردمان شر گوشتگ که “نکته کارین مردمان کار مد ئے..اچه پمیشا انشپی مئے ورگان گوشت مان نیست.من وت په زانت آ هڈّ در نکتگ داں قصاب په ما گوشت بیاریت.”
 چه هما روچا گُدار هر کس کارانی دیمروی ي دیمپان ببیت یا بهانه بیاریت گوشنت”ٹپ ي تها هڈّ مان کنگا انت”..